4 shtator 2018 – E martë, MOMENTI I SHENJTË – Lutja e përditshme
(Leximet e ditës: 1Kor 2,10b-16; Ps 144,8-14; Lk 4,31-37)
Prania e Hyjit
Të gjithë kemi nevojë që të pushojmë pak prej ngjarjeve të përditshme.
Dhe e dimë që trupi ynë ka nevojë për pushim.
Kur të afrohemi ty, o Zot, zemra dhe mendja jonë gjejnë freskim,
shpirti ynë sërish lartësohet.
Liria
Ti, o Zot, je qendra e jetës sime.
Në mes të preokupimeve të mia, të gjitha shqetësimeve, bezdisjeve dhe brengave që i kam në mendjen time tani, a mund të përqendrohem për një moment në qendrën e jetës sime?
A mund t`ia çeli zemrën time Hyjit, udhëzuesit tim, shëruesit tim, mësuesit tim?
A mund të ndalem për një moment dhe ta dëgjoj zërin e Zotit?
Ndërgjegjësimi
E pyes veten, si po ndihem sot?
A jam ndoshta i/e lodhur, a kam stres apo jam jashtë forme?
Nëse diçka prej kësaj ekziston në mua,
a mund të provoj t`i hedh tej këto brenga që më shqetësojnë?
Fjala
Tani e lexoj pjesën e leximit të Shkrimit Shenjt që është i parashikuar për sot.
Lexoj, dëgjoj me vëmendje dhe kuptim.
Ia vë mendjen fjalisë apo ngjarjes që më lë më shumë përshtypje.
Lk 4, 31-37
31 Atëherë [Jezusi] zbriti në Kafarnaum, qytet i Galilesë dhe mësonte ditën e shtunë.32 Njerëzit i magjepste mësimi i tij, sepse fjalën e kishte plot autoritet.
33 Në sinagogë ndodhej një njeri që në trup kishte shpirtin e djallit të ndytë. Ai bërtiti me zë të lartë:
34 "Hej, ç'ke me ne, Jezus Nazareni? A erdhe të na farosësh? Unë e di kush je: Shenjti i Hyjit!"
35 "Praj dhe dil prej tij! ‑ i urdhëroi Jezusi.
Djalli e rrëzoi para tyre e doli prej tij pa e lënduar fare. 36 Të gjithë i kapi frika dhe i thoshin njëri‑tjetrit:
"Çfarë fjale! Ky po u urdhëron me pushtet e fuqi shpirtrave të ndytë e ata po dalin!"
37 Dhe u përhap zëri për të nëpër të gjitha vendet e krahinës.
Ç` dëshiron të më thuash, Zotëri?
Disa mendime mbi pasazhin e sotshëm të Shkrimit Shenjt:
- `Njerëzit i magjepste mësimi i tij, sepse fjalën e kishte plot autoritet' – Jezusi i magjeps njerëzit. Përpiqu një çast të kapësh diçka nga radikaliteti i mësimit të Krishtit. Cila pjesë e mësimit të Krishtit të magjeps?
-
Sa radikale është përgjigjja jote ndaj mësimit të Krishtit? Çfarë autoriteti i jep fjalës së Zotit në jetën tënde? Si e formon fjala e Zotit personin që je?Dëgjoje përsëri ungjillin, duke vënë re përgjigjet, reagimet e ndryshme ndaj mësimit të Krishtit.